Uradni list L 270 , 21/10/2003 str. 0121 - 0122



Uredba Sveta (ES) št. 1787/2003 z dne 29. septembra 2003 o spremembah Uredbe (ES) št. 1255/1999 o skupni ureditvi trga mleka in mlečnih proizvodov SVET EVROPSKE UNIJE JE – ob upoštevanju Pogodbe o ustanovitvi Evropske skupnosti, zlasti člena 37 Pogodbe, ob upoštevanju predloga Komisije, ob upoštevanju mnenja Evropskega parlamenta [1], ob upoštevanju naslednjega: (1) Z Uredbo Sveta (ES) št. 1788/2003 z dne 29. septembra 2003 o uvedbi prelevmana v sektorju mleka in mlečnih proizvodov [2] so bila določena operativna pravila za prelevman na mleko in mlečne proizvode, da bi zmanjšali neravnotežje med ponudbo in povpraševanjem na trgu ter odpravili iz tega izhajajoče strukturne presežke; ta režim se bo uporabljal naslednjih enajst zaporednih dvanajstmesečnih obdobij z začetkom 1. aprila 2004. (2) Da bi spodbudili porabo mleka in mlečnih proizvodov v Skupnosti ter izboljšali njihovo konkurenčnost na mednarodnih trgih, bi bilo treba znižati raven tržne podpore, še posebej s postopnim zniževanjem intervencijskih cen za maslo in posneto mleko v prahu, določenih z Uredbo Sveta (ES) št. 1255/1999 [3], z začetkom 1. aprila 2004. V ta namen bi bilo treba prilagoditi relativno raven intervencijskih cen teh dveh proizvodov. (3) Ciljna cena, ki se izračunava zlasti na podlagi intervencijskih cen za maslo in posneto mleko v prahu, se je uporabljala kot kazalec ravni podpore; ker se intervencija za ta dva proizvoda sedaj uporablja samo še za maksimalno količino in le v omejenem obdobju leta, bi bilo ciljno ceno treba ukiniti. (4) Da bi preprečili, da se z množično uporabo intervencij ustvari umeten trg, bi bilo za intervencijske odkupe masla treba določiti fiksno najvišjo količino. (5) Ker so bili ukrepi podpore dohodkov proizvajalcev mleka z neposrednimi plačili prilagojeni in prevzeti v Uredbo (ES) št. 1782/2003 z dne 29. septembra 2003 o določitvi skupnih pravil za sheme neposrednih podpor v okviru skupne kmetijske politike in o uvedbi nekaterih shem podpor za nosilce kmetijskih gospodarstev [4], jih je zato iz Uredbe (ES) št. 1255/1999 treba črtati. (6) Uredbo (ES) št. 1255/1999 je zato treba ustrezno spremeniti – SPREJEL NASLEDNJO UREDBO: Člen 1 Uredba (ES) št. 1255/1999 se spremeni na naslednji način: 1. Člen 3 se razveljavi. 2. Člen 4(1) se nadomesti z naslednjim: "1. Intervencijske cene v Skupnosti, izražene v evrih na 100 kg, se določijo: (a) za maslo: - za obdobje od 1. julija 2000 do 30. junija 2004: 328,20, - za obdobje od 1. julija 2004 do 30. junija 2005: 305,23, - za obdobje od 1. julija 2005 do 30. junija 2006: 282,44, - za obdobje od 1. julija 2006 do 30. junija 2007: 259,52, - po 1. juliju 2007: 246,39; (b) za posneto mleko v prahu: - za obdobje od 1. julija 2000 do 30. junija 2004: 205,52, - za obdobje od 1. julija 2004 do 30. junija 2005: 195,24, - za obdobje od 1. julija 2005 do 30. junija 2006: 184,97, - po 1. juliju 2006: 174,69." 3. Člen 6(1) se nadomesti z naslednjim: "1. Kadar so tržne cene masla v eni ali več državah članicah v reprezentativnem obdobju na ravni, ki je nižja od 92 % intervencijske cene, intervencijske agencije v zadevni(h) državi(ah) članici(ah) opravijo odkup masla v skladu z odstavkom 2 po ceni, ki znaša 90 % intervencijske cene v obdobju od 1. marca do 31. avgusta katerega koli leta, in sicer na podlagi specifikacij, ki se določijo. Kadar količine, ponujene v intervencijo v navedenem obdobju, presežejo 70000 ton v letu 2004, 60000 ton v letu 2005, 50000 ton v letu 2006, 40000 ton v letu 2007 in 30000 ton od leta 2008 dalje, lahko Komisija intervencijski odkup prekine. V tem primeru lahko intervencijske agencije odkup opravijo v okviru stalnega razpisnega postopka na podlagi specifikacij, ki se določijo. Kadar so tržne cene masla v zadevni(h) državi(ah) članici(ah) v reprezentativnem obdobju na ravni, enaki ali višji od 92 % intervencijske cene, Komisija odkup prekine." 4. Člen 14(3) se nadomesti z naslednjim: "3. V primeru polnomastnega mleka je pomoč Skupnosti naslednja: - 23,24 EUR/100 kg za obdobje do 30. junija 2004, - 21,69 EUR/100 kg za obdobje od 1. julija 2004 do 30. junija 2005, - 20,16 EUR/100 kg za obdobje od 1. julija 2005 do 30. junija 2006, - 18,61 EUR/100 kg za obdobje od 1. julija 2006 do 30. junija 2007, - 18,15 EUR/100 kg po 1. juliju 2007. V primeru drugih mlečnih proizvodov se zneski pomoči določijo ob upoštevanju mlečnih sestavin zadevnih proizvodov." 5. Členi 16 do 25 se črtajo. Člen 2 Ta uredba začne veljati sedmi dan po objavi v Uradnem listu Evropske unije. Vendar pa velja točka 1 člena 1 od 1. aprila 2004, točka 3 od 1. marca 2004 in točka 5 od 1. januarja 2004. Ta uredba je v celoti zavezujoča in se neposredno uporablja v vseh državah članicah. V Bruslju, 29. septembra 2003 Za Svet Predsednik G. Alemanno [1] Mnenje z dne 5. junija 2003 (še ni bilo objavljeno v Uradnem listu). [2] Glej stran 123 tega uradnega lista. [3] UL L 160, 26.6.1999, str. 48. Uredba, kakor je bila nazadnje spremenjena z Uredbo Komisije (ES) št. 509/2002 (UL L 79, 22.3.2002, str. 15). [4] Glej stran 1 tega uradnega lista. --------------------------------------------------